Burjassot, seu del Campionat Nacional de Marxa el pròxim 25 de febrer
2025-07-24

Ja està tot preparat. El circuit homologat. I les ganes que tot isca perfecte i que els atletes gaudisquen de la competició, al mateix temps que realitzen grans marques.

Burjassot serà, el 25 de febrer, la seu del Campionat d’Espanya de 50 Kms Marxa, de Seleccions i Master; campionat que se celebrarà a l’entorn del Pavelló Cobert Municipal, gràcies al bon fer del Club d’Atletisme Els Sitges i al suport de l’Ajuntament de Burjassot, des de la regidoria d’Esports, dirigida per Manuel Pérez Menero, de la FACV i de la RFEA.

El campionat que acollirà Burjassot serà decisiu per a tancar la llista de marxadores que acudiran a les dues cites internacionals més importants del calendari, el Mundial, els dies 5 i 6 de maig a Xina i l’Europeu, del 6 al 12 d’agost a Alemanya. En la competició que va a tenir cita a Burjassot, fins a 16 atletes podrien aconseguir el passaport a les dues competicions segons els criteris de selecció de la real Federació Espanyola d’Atletisme.

En total, està previst que acudisquen a Burjassot més d’un miler de persones, entre atletes, tècnics, familiars i aficionats que podran gaudir de la competició, dividida en tres categories: el LXXXVI Campionat d’Espanya de Marxa en Ruta, 50 Km; el XXXI Campionat d’Espanya sub20 de Marxa per Federacions i el XX Campionat d’Espanya sub16 de marxa per Federacions.

En aquests dies, s’ha procedit a l’homologació del circuit; homologació que ha realitzat Julio Rodríguez Martínez, del Col·legi de Castella-la Manxa, del panell d’homologadors de la IAAF, “donat que la RFEA ho va sol·licitar, per a donar validesa internacional a les marques obtingudes a Burjassot“, tal com han assenyalat des del Club d’Atletisme Els Sitges.

“El circuit no varia del que ja es disposava en l’homologació de 2007, amb l’excepció de la zona de l’Avinguda Vicent Andrés Estellés que, després de la construcció del carril-bici, veu minvada la seua amplària, si bé des de l’organització es valora positivament els esforços que des de la regidoria d’Esports s’han fet per a salvar el pas sobre la vorera i el propi carril bici i així no perjudicar als atletes“.